La secció primera del capítol quart de la Llei 13/2006, del 27 de juliol, de prestacions socials de caràcter econòmic, estableix cinc prestacions de dret subjectiu.
Una d'elles és destinada a atendre les despeses de manteniment de menors tutelats per la Generalitat.
L'article 22.2 estableix que tenen dret a la prestació regulada per aquest article els menors d'edat tutelats per la Generalitat que es troben en situació d'atenció en la pròpia família, acolliment en família extensa, inclòs l'acolliment preadoptiu, i acolliment en família aliena, inclòs l'acolliment preadoptiu.
D'acord amb l'article 22.4 de la Llei 13/2006, del 27 de juliol, l'import de la prestació consisteix en una quantitat per menor d'edat acollit, establerta per la Llei de pressupostos, import que pot ampliar-se en base a determinats complements d'acord amb el que estableix l'article 22.5:.el Govern pot establir imports complementaris a la prestació per raó de discapacitat del menor o la menor d'edat, pel nombre de menors d'edat acollits o per qualsevol altra circumstància que requereixi una dedicació especial..
Atesa, per tant, la necessitat de fixar els imports complementaris i de conformitat amb el precepte establert;
A proposta de la consellera d'Acció Social i Ciutadania, vista la memòria justificativa de l'Institut Català de l'Acolliment i de l'Adopció, el Govern
Acorda:.1 Fixar els conceptes i els imports pels quals es paguen els següents complements:
A. Per raó de discapacitat i/o dificultats de comportament del menor o la menor d'edat acollits sota mesura d'acolliment simple o preadoptiu:
Complement per dificultats de comportament o discapacitats no limitadores de l'autonomia personal: 195 euros al mes
Complement per dificultats de comportament o discapacitats limitadores de l'autonomia personal: 545 euros al mes.
Als efectes d'aquest complement, s'entén que una discapacitat és limitadora de l'autonomia personal quan el grau de discapacitat s'hagi valorat en un 65% o més.
B. Pel nombre de menors d'edat acollits sota mesura protectora d'acolliment simple en família aliena inscrita en el Registre de famílies per a l'acolliment simple:
a) Acolliment de 2 menors: 160 euros al mes per família;
b) Acolliment de 3 menors: 480 euros al mes per família;
c) Acolliment de 4 menors: 640 euros al mes per família;
d) Acolliment de 5 menors: 960 euros al mes per família
Complement per acolliments de 6 o més menors
a) Quan s'acullin 6 o més menors, s'atorgarà un complement per cada un dels menors, en funció de la seva edat:
0 a 9 anys: 520 euros al mes per menor.
10-14 anys: 485 euros al mes per menor.
15 fins que compleixen 18 anys: 455 euros al mes per menor.
Aquest complement per acolliment de 6 o més menors és incompatible amb els altres complements, excepte amb el complement educatiu.
C. Altres complements sota mesura protectora d'acolliment simple en família aliena inscrita en el Registre de famílies per a l'acolliment simple:
Ajut al desplaçament per visites amb la família biològica: 97 euros al mes.
Aquest ajut complementari es dóna quan la família acollidora acompanya el menor a les visites amb la seva família biològica o és el menor que es desplaça.
Aquest ajut es dóna a la família acollidora per l'acoblament familiar.
Ajut per urgència i diagnòstic: 545 euros al mes.
Aquest ajut s'atorga per a compensar la disponibilitat de les persones o famílies acollidores i la col·laboració en la situació de diagnòstic.
És incompatible amb qualsevol dels altres complements previstos en aquest Acord de Govern, excepte en els cas del complement educatiu.
L'acolliment d'urgència i diagnòstic substitueix l'ingrés de l'infant en un centre d'acolliment, mentre l'equip tècnic realitza l'estudi de les circumstàncies familiars, socials i de l'infant.
Durant el temps que dura l'estudi, la família d'acollida.que rep informació i formació específica per aquest acolliment. atén l'infant, col·labora en la seva observació seguint les indicacions dels tècnics encarregats del seguiment de l'acolliment, i ofereix un marc estable i una atenció individual a l'infant.
S'ha de tenir en compte que els infants acollits a aquesta tipologia d'acolliment tenen, majoritàriament, entre zero i tres anys i que les primeres etapes infantils són cabdals en el procés evolutiu de tot infant.
La família acollidora ofereix una dedicació que fa sentir a l'infant segur per a la conducta exploratòria de l'entorn pròxim.
Suport a la reintegració familiar en acolliments simples de curta durada: 320 euros al mes.
Aquest ajut s'aplica en els casos on s'estableix un retorn del menor amb la seva família biològica, en un període màxim de dos anys, a partir de la data de la constitució de l'acolliment familiar.
L'acolliment de curta durada preveu els casos en els quals el pronòstic de recuperabilitat de la família biològica de l'infant és positiu.
En aquests casos s'observa per part de la família biològica consciència de canvi davant les problemàtiques personals i socials que presenten i una actitud positiva davant l'execució de les seves funcions parentals.
Per aquest motiu, les visites entre l'infant i la seva família biològica són sovintejades.
D. Altres complements sota mesura protectora d'acolliment simple o preadoptiu.
Complement educatiu per a l'exercici 2008: 7 euros al mes per menor.
Aquest ajut s'atorga a la família acollidora i s'aplica a les famílies acollidores que tenen a la seva llar un infant o jove menor d'edat, en els casos d'acolliment simple i en els casos d'acolliment preadoptiu.
Aquestes famílies acollidores ofereixen, a banda de l'afecte i l'equilibri adients per a créixer, un model de relació en base a l'elaboració d'estratègies educatives que ajuden l'infant a incorporar noves vivències i formes de comunicació amb els altres.
Aquest nou model ofereix continuïtat i estabilitat en el temps..2 Disposar la publicació d'aquest Acord al Diari Oficial de la Generalitat de Catalunya.